Eiropas Parlamenta rezolÅ"cija par ANO organizÄ"tÄs Pasaules AugstÄkÄ lÄ"meÅ†a sanÄksmes rezultÄtiem (2005.Â gada 14.-16.Â septembrÄ")



Oficiālais Vēstnesis 227 E , 21/09/2006 Lpp. 0582 - 0585



P6_TA(2005)0362 Apvienoto Nāciju reforma un Tūkstošgades attīstības mērķi Eiropas Parlamenta rezolūcija par ANO organizētās Pasaules Augstākā līmeņa sanāksmes rezultātiem ( 2005. gada 14.- 16. septembrī) Eiropas Parlaments, - ņemot vērā tā 2005. gada 12. aprīļa rezolūciju par Eiropas Savienības lomu Tūkstošgades attīstības mērķu sasniegšanā [1], kā arī 2005. gada 9.jūnija rezolūciju par ANO reformu [2] un 2004. gada 29. janvāra rezolūciju par ES un ANO attiecībām [3], - ņemot vērā 2000. gada 8. septembra Tūkstošgades deklarāciju, kurā noteikti tūkstošgades attīstības mērķi, par ko starptautiskā sabiedrība ir vienojusies kā par līdzekļiem, ar kuru palīdzību samazināt nabadzību pasaulē, - ņemot vērā ANO ģenerālsekretāra 2005. gada 21. marta ziņojumu "Lielākā brīvībā uz attīstību, drošību un cilvēktiesībām", - ņemot vērā ANO tūkstošgades projekta 2005. gada 17. janvāra ziņojumu "Ieguldījumi attīstībā: praktisks plāns tūkstošgades attīstības mērķu sasniegšanai", - ņemot vērā ziņojumu "Drošāka pasaule — mūsu kopīgā atbildība", ko 2004. gada 1. decembrī pieņēma augsta līmeņa speciālistu grupa attiecībā uz draudiem, izaicinājumiem un pārmaiņām, - ņemot vērā Komisijas priekšsēdētāja un ārlietu komisāra paziņojumus ANO Ģenerālās asamblejas augstā līmeņa plenārsēdē, - ņemot vērā sanāksmes rezultātus apkopojošo dokumentu, ko 2005. gada 16.septembrī pieņēma ANO organizētajā Pasaules Augstākā līmeņa sanāksmē Ņujorkā, - ņemot vērā Reglamenta 103. panta 4. punktu, A. tā kā pasaules valstu un valdību vadītāji sapulcējās ANO organizētajā Pasaules Augstākā līmeņa sanāksmē Ņujorkā ( 2005. gada 14.- 16. septembrī), lai lemtu par turpmākiem pasākumiem, kā apkarot nabadzību pasaulē, nodrošināt mieru un cilvēku drošību, veicināt cilvēktiesību ievērošanu un tiesiskumu, un lai veiktu turpmākus konkrētus pasākumus ANO reformēšanai; B. tā kā pieņemtais Pasaules Augstākā līmeņa sanāksmes rezultātus apkopojošais dokuments ir sarežģīta procesa rezultāts un vairākkārt bija apdraudēts, C. atgādinot ciešāku ANO un ES institūciju partnerattiecību nozīmi, lai panāktu labāku valstu un reģionālo iestāžu, starptautisko organizāciju un donoru sadarbību vispasaules politiku efektīvā īstenošanā; D. tā kā Apvienoto Nāciju Organizācija ir vispiemērotākā un vienīgā pasaules organizācija, kas potenciāli spēj sekmēt vispasaules problēmu risināšanu tiesiskā un efektīvā veidā; tā kā šai organizācijai ir jāpielāgojas jaunu problēmu risināšanai un tās reforma nav jāuzskata par pašmērķi, bet drīzāk par svarīgāko politikas, drošības, sociālo un ekonomikas parametru un faktoru analīzes nepieciešamām sekām, 1. vēlreiz apliecina savu apņemšanos nodrošināt stipru ANO, atkārtojot, ka patiesas daudzpusējas attiecības ir vispiemērotākais līdzeklis to izaicinājumu, problēmu un draudu risināšanai, ar ko saskaras starptautiskā sabiedrība; izsaka cerību, ka iepriekš minētās Augstākā līmeņa sanāksmes rezultāti būs svarīgs starpposms tūkstošgades attīstības mērķu sasniegšanā līdz 2015. gadam un sekmēs nepieciešamo ANO reformu, kura sekmīgi jāpabeidz, lai nodrošinātu to, ka ANO turpina ieņemt vadošo lomu starptautiskajā sistēmā; atzīmē saistības, kas minētas sanāksmes rezultātu dokumentā, un uzskata minēto dokumentu par pamatu 60. ANO Ģenerālās asamblejas darbam attiecībā uz turpmākiem uzlabojumiem vairākās svarīgās jomās; 2. atzinīgi vērtē lēmumu izveidot miera veicināšanas komisiju, lai palīdzētu valstīm veikt pāreju no kara uz miera apstākļiem, un atzīst, ka miera veicināšanai ir vajadzīgas pavisam citādas prasmes nekā miera uzturēšanai; uzskata, ka, lai attīstītu vajadzīgās prasmes un spējas, ir jāizveido reģionālas un pasaules mēroga miera veicināšanas komisijas, kuru darbu koordinē atbalsta birojs un finansē pastāvīgs fonds, tādējādi paplašinot ANO darbības jomu krīzes un pēckonfliktu reģionos; aicina 60. ANO Ģenerālo asambleju īsā laikā īstenot šos noteikumus; atzinīgi vērtē to, ka oficiālajā ANO darbības jomā ir iekļauts cilvēku drošības jautājums; 3. atzinīgi vērtē to, ka ir atzīta starptautiskās sabiedrības atbildība iedzīvotāju aizsardzībā pret genocīdu, kara noziegumiem, etnisko tīrīšanu un noziegumiem pret cilvēci, kā arī katras atsevišķas valsts atbildība savu pilsoņu aizsardzībā pret šiem noziegumiem, tostarp, apkarojot šādus noziegumus; uzsver arī nozīmi, kāda ir Starptautiskajai krimināltiesai kā svarīgai iestādei šādu noziegumu veicēju un pārkāpēju saukšanā pie atbildības; 4. apsveic ANO ģenerālsekretāru Kofi Annanu, kas bija 59. ANO Ģenerālās asamblejas priekšsēdētājs, un viņa komandu, kā arī ANO sekretariātu sakarā ar to darbu un vērtīgo ieguldījumu, panākot vienošanos par iepriekš minētā sanāksmes rezultātu dokumenta pieņemšanu; aicina visas ANO dalībvalstis cieši ievērot savas saistības un īsā laikā tās īstenot konkrētās darbībās; 5. atzinīgi vērtē starptautiskās sabiedrības atjaunotās saistības sasniegt tūkstošgades attīstības mērķus un sekmēt noturīgu attīstību; atgādina, ka attīstības programmas galvenie uzdevumi joprojām ir novērst galēju nabadzību un bērnu mirstību, nodrošināt izglītību un pieeju tīram ūdenim, kā arī veicināt dzimumu līdztiesību; izsaka nožēlu, ka nav precīza grafika, saskaņā ar kuru visām attīstītajām valstīm būtu jāsasniedz starpposma un galējie tūkstošgades attīstības mērķu uzdevumi; 6. pauž nožēlu, ka iepriekš minētajā Augstākā līmeņa sanāksmē nav izteikts jauns aicinājums tām palīdzības sniedzējām valstīm, kas vēl formāli nav uzņēmušās saistības 0,7 % no sava Nacionāla Kopienākuma (NKI) līdz 2015. gadam piešķirt oficiālai palīdzībai attīstības jomā; atzinīgi vērtē ES sakarā ar tās vadošo lomu šā jautājuma risināšanā un aicina to izdarīt spiedienu uz visiem palīdzības sniedzējiem, lai tie noteiktu termiņus, kas pēc tam būtu jāuzrauga; 7. pilnībā atbalsta ANO ģenerālsekretāra īpašos aicinājumus noteikt skaidru grafiku rūpnieciski attīstītajām valstīm, lai sasniegtu 0,7 % no NKI oficiālai palīdzībai attīstības jomā, un atzīt īpašās vajadzības Āfrikā; 8. atzinīgi vērtē vienošanos nodrošināt tūlītēju atbalstu ātras ietekmes iniciatīvām, lai sekmētu malārijas apkarošanas pasākumus, izglītību un veselības aprūpi; 9. atzinīgi vērtē sanāksmes rezultātu dokumenta nodaļu par "Āfrikas īpašo vajadzību apmierināšanu" un aicina Komisiju noteikt tūkstošgades attīstības mērķu sasniegšanu par svarīgāko jautājumu tās nākamajā Āfrikas stratēģijā un Attīstības politikas ziņojuma pārskatā; 10. atzīmē, ka tajās jomās, kurās ES dalībvalstis spēja panākt vienotu nostāju, tās varēja sasniegt labākus sarunu rezultātus; tomēr uzsver, ka augstākā līmeņa sanāksmes rezultātos nav ņemti vērā Eiropas Parlamenta publicētie mērķi attiecībā uz ANO reformu; 11. uzstāj, ka reformas centieni ir jāturpina, un aicina Padomi un dalībvalstis darīt visu iespējamo, lai 60. Ģenerālajā asamblejā līdz nākamā gada beigām sasniegtu konkrētus rezultātus; 12. pilnībā atbalsta iepriekš minētās Augstākā līmeņa sanāksmes izteikto terorisma nosodījumu; uzskata par būtisku trūkumu, ka nav panākta vienošanās par visaptverošu terorisma definīciju, un prasa ANO dalībvalstīm šo problēmu nekavējoties atrisināt; 13. atzinīgi vērtē Augstākā līmeņa sanāksmē izteikto apņemšanos pastiprināt Augstā komisāra cilvēktiesību jautājumos biroja lomu un divkāršot tā resursus, šādi ļaujot labāk uzraudzīt un īstenot pieņemtās rezolūcijas; 14. pauž nožēlu par Cilvēktiesību padomes kompetences vājo formulējumu, kā arī to, ka nav noteikts precīzs tās darba grafiks, pilnvaras, darba metodes un sastāvs; aicina šo jautājumu 60. Ģenerālajā asamblejā izskatīt kā prioritāru jautājumu; 15. prasa, lai Ģenerālā asambleja saskaņā ar iepriekš minētās Augstā līmeņa speciālistu grupas ziņojumu nosaka skaidrus kritērijus, atbilstīgi kuriem Drošības padome īsteno spēka pasākumus; 16. uzskata, ka jaunās Cilvēktiesību padomes locekļiem jāievēro augstākie cilvēktiesību standarti un ka dalība šajā padomē ir privilēģija nevis tiesības; uzskata, ka Cilvēktiesību padomei ir jāstrādā nepārtraukti, šādi izvairoties no kavēšanās un to valstu politiskiem manevriem, pret kurām izvirzītas apsūdzības; 17. pauž dziļu nožēlu, ka Augstākā līmeņa sanāksmē neizdevās panākt vienošanos par kodolieroču neizplatīšanas un atbruņošanās pasākumiem, un pieprasa, lai tiktu ievērojami paātrināts darbs un pasākumi, lai panāktu progresu šo jautājumu risināšanā, vispirms jau nodrošinot, ka tiek ievēroti spēkā esošie līgumi, jo īpaši Līgums par kodolieroču neizplatīšanu; 18. atkārtoti pauž pārliecību, ka ir jāpārskata un jāuzlabo ANO spēja ātri un efektīvi reaģēt uz tādām humanitarām katastrofām, kuru gadījumā nepieciešama globāla pārvaldība; tomēr atzinīgi vērtē apņemšanos izveidot vispasaules agrīnās brīdināšanas sistēmu, kas aptvertu visus dabas katastrofu veidus; 19. pauž nožēlu, ka nav panākta cieša apņemšanās piešķirt lielākas pilnvaras ANO ģenerālsekretāram kā galvenajai sava sekretariāta administratīvajai amatpersonai; aicina šo jautājumu pārskatīt 60. Ģenerālajā asamblejā; 20. pauž nožēlu, ka netikta panākta vienošanās par ANO Drošības padomes reformu, taču atzinīgi vērtē to, ka saskaņā ar jaunajiem priekšlikumiem, kuros jāņem vērā mērķis uzlabot Drošības padomes pārstāvību, caurskatāmību un efektivitāti, līdz 2005. gada beigām Ģenerālajai asamblejai būs jāsagatavo ziņojums par Drošības padomi; atkārtoti pauž Eiropas Parlamenta apņemšanos panākt, ka nākotnē ES ir viena vieta ANO Drošības padomē, tiklīdz ir izpildīti politiskie, konstitucionālie un juridiskie nosacījumi; 21. atbalsta un atzinīgi vērtē ANO jauno apņemšanos izmantot Demokrātijas fondu kā svarīgu līdzekli, lai veicinātu demokrātiju visā pasaulē, un aicina Komisiju un dalībvalstis atbalstīt to gan politiski, gan finansiāli; atkārtoti apstiprina savu uzskatu, ka ANO pašai nepieciešams nozīmīgi veicināt demokrātiju tās struktūrās, un tāpēc uzsver savu aicinājumu sarīkot demokrātisko valstu sanāksmi ANO Ģenerālajā Asamblejā. 22. vēlreiz atgādina, ka ES diplomātiskā pārstāvniecība ANO ir īpaši svarīga, lai uzlabotu attiecības starp šīm organizācijām un palielinātu ES ietekmi starptautiskā līmenī; tāpēc mudina Padomi un Komisiju aktīvi apvienot savus koordinācijas birojus un delegācijas kopējās ārējās ES delegācijās, kas pārstāv ES ANO štābos Ņujorkā, Ženēvā, Vīnē un Nairobi; 23. atzinīgi vērtē aicinājumu nostiprināt sadarbību starp ANO un valstu un reģionu parlamentiem, kā rezultātā tiktu atzīta parlamentu specifiskā loma attīstības un demokratizācijas procesā; 24. atzinīgi vērtē Pasaules Bankas, Starptautiskā Valūtas Fonda un Āfrikas Attīstības bankas sanāksmē, kas notika pēc iepriekš minētās Augstākā līmeņa sanāksmes, atjaunoto apņemšanos piešķirt 100 % parādu atvieglojumus 18 visnabadzīgākajām un lielu parādu apgrūtinātajām valstīm; 25. uzdod tā priekšsēdētājam nosūtīt šo rezolūciju Padomei, Komisijai, ES dalībvalstu valdībām un parlamentiem, ANO ģenerālsekretāram, ANO Drošības padomes priekšsēdētājam un dalībvalstīm, 60. ANO Ģenerālās asamblejas priekšsēdētājam un ANO Ekonomikas un sociālo lietu padomes priekšsēdētājam. [1] Pieņemtie teksti, P6_TA(2005)0115. [2] Pieņemtie teksti, P6_TA(2005)0237. [3] OV C 96 E, 21.4.2004., 79. lpp. --------------------------------------------------